3. melléklet 123-441./2020. előterjesztéshez

EMLÉKEZTETŐ A 2020. AUGUSZTUS 7-ÉN A FŐPOLGÁRMESTERI HIVATAL TARTOTT FŐVÁROSI PARKOLÁSI EGYSÉGESÍTÉSI TERV KAPCSÁN

Üzemidő eleje

Üzemidővel kapcsolatban a kerületek többsége ragaszkodik a 8.00 órás kezdéshez, két kivétel van ez alól, a II. és a XI. kerület. Zugló a 8.00 órás kezdéssel ért egyet. 

Üzemidő vége

A kerületek többsége a fővárosi javaslat ellen kifogással élt, a 22.00 órakor véget érő üzemidőt, a 19.00 órakor véget érő üzemidőt sem támogatja a kerületek többsége az üzemeltetési költségek növekedése miatt. Amennyiben az üzemidő meghosszabbodik, annak jogszabályi feltételei is vannak, amelyek a 22.00 óra tekintetében jelenleg nem állnak fenn (hatástanulmány hiánya). Zuglói álláspont, hogy az Istvánmező városi besorolásával egyetértünk, (tarifanövekedést eredményez) a Stefánia út - Semsey Andor utca – Francia út – Kerepesi út- Ifjúság útja által határolt területen (beleértve a határoló utakat is) az üzemidő 20 óráig való kiterjesztését szükségesnek tartjuk a rendezvények miatt. 

A Hétvégi üzemidővel kapcsolatban a szombaton is bevezetésre kerülő fizetős parkolás ellen több kerület is felszólalt, mert eltérőek az adottságok, egyes területeken, a kerületek kevésbé forgalmas részein szombaton 14.00 óráig fizetőparkolás működtetése nem térül meg, és a várakozási övezetek jelentős részében a gépjárműforgalom nem indokolja. Zuglói álláspont, hogy a Városliget és környékén szükségesnek tartjuk, hogy a díjfizetési kötelezettség a hét minden napján 08:00 és 20:00 között fennálljon. Istvánmező területén szükséges-e a hétvégi üzemeltetés bevezetése a várható alacsony bevétel miatt. Ezzel kapcsolatban további egyeztetés szükséges.

Zónák és díjtételek egységesítése során a kerületek azonos állásponton voltak e véleményükkel, és jelezték, hogy a díjemeléssel egyetértenek. Kifogással éltünk a külvárosi besorolású zóna miatt, (Rákosfalva területe) mert csökkenést jelentene Zuglónak, erre a Főváros jelezte, hogy elírás történt, rosszul szerepel a kiosztott táblázatban, javítják a külvárosi részt, tehát díjnövekedést jelentő átmeneti zónába.

Lakossági engedélyek tekintetében többen felvetették, hogy az első gépjármű után fizetendő havidíj gondot okozhat a nyugdíjasoknak, sokgyerekeseknek stb., a második gépjárműre tekintettel pedig már eddig is voltak hatályban kerületi kedvezmények. Elmondtam, hogy Zuglóban 2018 óta ingyenes a második gépjármű a zuglói lakosoknak, ezt Hajdu Flórián alpolgármester előterjesztésében hagyta jóvá a testület. Ennek megváltoztatása politikai kérdés, és itt erről nem tudunk nyilatkozni. 

Sipos László közlekedési mérnök elmondta, hogy a lakásonként egy autó esetében havi 1000 forint közterülethasználati díj az nem közlekedési célú díj szedését jelenti, miközben a lakossági várakozási hozzájárulás közlekedési célú tevékenység, és a díja is ebbe a körbe tartozik. Tehát nem keverendő össze a közterülethasználat a parkolással.

A regisztrációs díj emelésével a kerületi döntési kompetenciára tettek javaslatot a jelenlévők.

A BKK által fejlesztendő egységes mobilparkolás fizetésére alkalmas applikációval egyetértettek, de fenntartással fogadták. Carsharing gépkocsik parkolására irányuló javaslatot tárgyalásra alkalmasnak találták a kerületek. 

A várakozási övezetek felülvizsgálata kapcsán javaslatot tettem, hogy a Mexikói úti P+R parkoló használata 2020. október 30-ig felülvizsgálatra kerüljön, és a vizsgálat eredményétől függően a Rendelet 5. számú mellékletének 10. pontjába (3 órára történő díjfizetés esetén a díjfizetés napján a várakozási üzemidő végéig további díjfizetés nélkül az alábbi területeken lehet várakozni) e terület kerüljön be.

A Fővárosi Önkormányzat részéről elhangzott, hogy az ellentétes véleményeket figyelembe véve nem lehetséges az augusztusi előterjesztést elkészíteni, ezért további egyeztetésre kell, hogy sor kerüljön.

Budapest, 2020.08.09

